PTT แจ้งขอขุดถนนร่มเกล้า 1 ช่องทางช่วงดึก เพื่อซ่อมบำรุงท่อก๊าซ 14 ก.ค.-9 ก.ย.
PTT แจ้งขอขุดถนนร่มเกล้า 1 ช่องทางช่วงดึก เพื่อซ่อมบำรุงท่อก๊าซ 14 ก.ค.-9 ก.ย.
11 ก.ค. 2559

นายยุทธนา วิญญูพงศ์พันธ์ ผู้ช่วยกรรมการผู้จัดการใหญ่ระบบท่อส่งก๊าซธรรมชาติ บริษัท ปตท. จำกัด (มหาชน) หรือ PTT เปิดเผยว่า บริษัทมีความจำเป็นต้องขุดเปิดถนนเพื่อบำรุงรักษาท่อส่งก๊าซธรรมชาติตามแผนการบำรุงรักษา ทำให้ต้องปิดการจราจร 1 ช่องทาง บริเวณถนนร่มเกล้า บริเวณแยกเคหะร่มเกล้า-ลาดกระบัง (ทางหลวงหมายเลข 3119 กม.8+446.41 ฝั่งขาออก) เป็นระยะทาง 400 เมตร ตั้งแต่หลังปากซอยร่มเกล้า 21/9 จนถึงก่อนปากซอยร่มเกล้า 23
ตั้งแต่วันที่ 14 กรกฎาคม 2559 – 9 กันยายน 2559 เฉพาะระหว่างเวลา 22.00 – 05.00 น. ซึ่งอาจส่งผลให้ผู้ใช้ทางไม่ได้รับความสะดวก โปรดใช้เส้นทางด้วยความระมัดระวัง
“การซ่อมบำรุงท่อส่งก๊าซธรรมชาติดังกล่าว ไม่ส่งผลกระทบต่อการจัดส่งหรือการใช้ก๊าซธรรมชาติของผู้ใช้ก๊าซฯ แต่อย่างใด”นายยุทธนา กล่าว 
ทั้งนี้ ปตท. ได้ประสานกับหน่วยงานที่เกี่ยวข้องเพื่อช่วยอำนวยความสะดวกด้านการจราจร รวมทั้งมีการประชาสัมพันธ์ถึงชุมชนและผู้ใช้ทางถึงข้อมูลการก่อสร้างและการปิดช่องทางจราจรในพื้นที่เป็นการล่วงหน้า เพื่อความปลอดภัยของผู้ใช้รถ และให้ได้รับผลกระทบน้อยที่สุด